U New Yorku danas okoncano raščišćavanje ostataka Svjetskog trgovinskog centra. 30/5/02 - 2002-05-30
Subtitle: Tužna ceremonija počela tačno u 10:29 po njujorškom vremenu, kada se 11. septembra srušio drugi neboder.
Ono što je tragičnog njujorškog 11. septembra počelo zarivanjem otetih aviona u tornjeve Svjetskog trgovinskog centra i smrću hiljada nevinih osoba simbolično je dovršeno danas ceremonijom punom dostojanstva i sućuti, poštovanja i tuge. Danas 30. maja, gotovo devet mjeseci od napada koji su zapanjili svijet New York je okončao uklanjanje ostataka Svjetskog trgovinskog centra i sa njima i posmrtnih ostataka ubijenih . Prvi zvuk zvona, na način kojim vatrogasci odaju počast svojim nastradalim kolegama, začuo se u 10 sati i 29 minuta, tačno u trenutku kada se, po njujorškom vremenu, drugi, 110 spratova visoki toranj Sjetskog trgovinskog centra, srušio. Više nego svaki deseti među poginulim bio je vatrogasac, policajac ili spasilac. Nosila sa položenom američkom zastavom simbolizirala su poginule 11. septembra čija tijela nisu nađena. Inače, tog su dana ubijene 2 hiljade 823 osobe. Blizu hiljadu i 800 žrtava još uvijek nije identificirano. Svaki ostatak ljudskog tijela, preko 19 hiljada dijelova tijela, čuva se na ostrvu Staten i nastoji identificirati. Osim tih nosila, u marševskoj povorci koja je krenula iz rasčišćenog prostora, bili su svirači na gajdama, bubnjari, te kamion na kojem se nalazio posljednji čelični dio konstrukcije nekadašnjih tornjeva. Ta povorka, koju su nadlijetali i helikopteri, prošla je 15 blokova do mjesta gdje su orkestri vatrogasnog i policijskog departmana odsvirali ”America the Beautiful“ - Lijepa Amerika! Ceremonija kojom je obilježeno uklanjanje i posljednjeg od milion i 600 tona ostataka srušenih tornjeva trajala je svega 20 minuta i protekla bez ikakvih govora. Planovi za izgradnju novih sadržaja na prostoru veličine oko 6 nogometnih igrališta već se razmatraju i mogli bi biti obznanjeni tokom jula mjeseca.